“Oilada bolalarga nisbatan zo'ravonlik ijtimoiy norma hisoblanib qolmoqda” — Aliya Yunusova

Bola huquqlari bo'yicha vakil Aliya Yusupova Qoraqalpog'istonning xo'jayli tumanida onasi tomonidan kaltaklangan bolalar voqeasiga munosabat bildirdi. Bu haqda Ombudsman matbuot xizmati “Bugun.uz”ga xabar berdi.
Bolalar ombudsmanining qayd etishicha, hech narsa ota-onalar tomonidan bolalarga nisbatan zo'ravonlikni oqlay olmaydi.
“Biz ota-onalarning farzand tarbiyasi uchun mas'uliyatini kuchaytirishimiz, bolalarni shafqatsiz muomala va zo'ravonlikdan asrash uchun barcha imkoniyatlarni ishga solishimiz kerak.
Biz nafaqat kuzatamiz, balki darhol vakolatli organga murojaat qilamiz va qanday choralar ko'rilayotganini nazorat qilamiz. E'lon qilingan videoni ko'rishim bilanoq, bu videoni Respublikamizda tashkil etilgan Bolalarni himoya qilish masalalari sho''basining telegram kanaliga yubordim. Chunki ushbu organ u bolalarni himoya qilish, ota-onalarini javobgarlikka tortish, shu jumladan ularning kelajakdagi taqdiri bilan bog'liq barcha masalalar bilan bevosita shug'ullanadi.
Hozirda onaga nisbatan jinoiy ish qo'zg'atilgani haqida ma'lumot berildi. Lekin shu bilan birga, hech narsa ota-onalar tomonidan bolalarga nisbatan zo'ravonlikni oqlay olmaydi.
Zo'ravonlik nafaqat bolalarning omon qolishi va sog'lig'iga, balki ularning hissiy farovonligi va kelajak istiqbollariga ham tahdid soladi. Agar bola erta yoshda, tana va miya rivojlanishining muhim bosqichida zo'ravonlikni boshdan kechirgan yoki guvohi bo'lgan bo'lsa, salbiy oqibatlar qaytarilmas bo'lishi mumkin. Zo'ravonlik bolalarning jismoniy va ruhiy salomatligiga ta'sir qiladi, ularning ta'lim olish va ijtimoiylashuv qobiliyatini pasaytiradi, psixologik jihatdan sog'lom voyaga yetishishlari va yaxshi ota-onalar bo'lib shakllanishlariga to'sqinlik qiladi.
Afsuski, oilada bolalarga nisbatan zo'ravonlik, ijtimoiy norma hisoblanib qolmoqda. Ko'pincha uning oqibatlari muhokama qilinmaydi. Farzandni tarbiyalash uchun zo'ravonlik zarur, jismoniy kuch jazo sifatida ishlatilishi mumkin, deb hisoblaydigan ota-onalar bor.
Ota-onalarning turmush sharoitining og'irligi, qashshoq va kambag'alligi, ularning spirtli ichimliklarni iste'mol qilishi va o'z farzandlarini tashlab ketishi hamda migratsiyasi bolalarning qarovsizligi, tahqirlanishi yoki ekspluatatsiyasi xavfini oshiradi.
Bolalar zo'ravonlik holatlari haqida gapirmaydilar va shuning uchun kamdan-kam hollarda kerakli yordamni olishadi”, — degan Aliya Yusupova.
Eslatib o'tamiz, avvalroq Qoraqalpog'istonda ona qizlarini ayovsiz kaltaklagani xabar qilingandi. Mazkur holat aks etgan video ijtimoiy tarmoqlarda keng tarqalgan. Shundan so'ng qizlarini kaltaklagan ayolning o'zi intervyu bergan. U bunday holat qayta takrorlanmasligini aytib, uzr so'ragan.
Shuningdek, kaltaklangan qizlarning otasi ham intervyu bergan.